Reserwebank: Só lank het vorige presidente gedien - Ekonomie - Republikein
Thursday, July 18th, 12:49:50
Nellie Brand-Jonker - Lesetja Kganyago is pas vir nog vyf jaar as hoof van die Reserwebank deur pres. Cyril Ramaphosa aan­gestel.
Sy nuwe vyf-jaar-termyn begin in ­November. Hy is aanvanklik in ­November 2014 deur pres. Jacob Zuma vir vyf jaar aangestel.
Kganyago was sedert Mei 2011 'n ­adjunkhoof van die Reserwebank, nadat hy sedert 1996 direkteur-generaal van nasionale tesourie was.
• Kganyago het in 2014 by Gill Marcus oorgeneem toe haar termyn verstryk het. Sy is in November 2009 aangestel en het dus net vir vyf jaar gedien.
• Tito Mboweni was van Augustus 1999 tot 8 November 2009 hoof van die ­Reserwebank, dus ook vir twee termyne.
• Dr. Chris Stals het van Augustus 1989 tot Augustus 1999 gedien, dus vir twee termyne.
• Dr. Gerhard de Kock was president van die Reserwebank van Januarie 1981 tot Augustus 1989. Hy is die enigste persoon tot dusver wat in dié tuig dood is.
• Dr. Theunis Willem de Jongh was van 1967 tot einde Desember 1980 13 jaar lank in die pos.
• Dr. Gerard Rissik was van Julie 1962 tot 30 Junie 1967 vir net vyf jaar in die pos.
• Dr. Michiel de Kock (Gerhard de Kock se pa) het van Julie 1945 tot 30 Junie 1962 in die pos gedien.
• Dr. Johannes Postmus was van 1 Januarie 1932 tot 30 Junie 1945 in die pos.
• William Henry Clegg was die eerste president van die Reserwebank en het van Desember 1920 tot Desember 1931 in die pos gedien.
- Netwerk24/Bron: Reserwebank